མདོར་ན།དུས་རབས་འཕེལ་འགྱུར་གྱི་ཆ་ནས་བལྟས་ན།ང་ཚོའི་མི་ཚེ་ཐུང་ཐུང་ལ་མཚོན་ནས་བཤད་ན་ཆོས་ལུགས་ནི་ནང་རྒྱུད་ཀྱི་སེམས་བཅོས་པའི་ཐབས་ཤིག་ཡིན་ཕྱིན་ཆོས་ལུགས་མཁོ་གལ་ཆེ་བ་ཞིག་རེད་སྙམ།ཁྱད་པར་དུ་སངས་རྒྱུས་ཀྱི་ཆོས་ལ་མཚོན་ན།དེའི་ནང་གི་ལྟ་བ་དང་ཉམས་ལེན་མང་པོ་ཞིག་ཚུལ་ཇི་ལྟ་བ་བཞིན་དུ་བསྒྲུབ་ཐུབ་ན་སེམས་ཅན་ཐམས་ཅད་དང་སྒོས་འགྲོ་བ་མིའི་རིགས་ལ་ཕན་ཐོགས་པར་འགྱུར་བ་དེང་སང་མངོན་སུམ་དུ་གྲུབ་ཀྱིན་འདུགཡང་ན་སངས་རྒྱས་ཀྱི་ཆོས་ནི་འགྲོ་བ་མིའི་རིགས་ཀྱི་ནང་རྒྱུད་ཀྱི་སེམས་གསོ་བའི་སྨན་མཆོག་རིན་ཆེན་རིལ་བུ་ཞིག་རེད་ཅེས་བརྗོད་ན་མི་འགྲིག་པ་གཏན་ནས་མེད་སྙམ།སེམས་བདེ་བར་སྐྱོང་བ་ནི་ཆོས་ཀྱི་མཆོག་ཅེས་སྨྲས་ན་དོན་ལ་འབྱོར་བར་སེམས་ཏེ།འཇིག་རྟེན་གྱི་རྒུད་པ་ཐམས་ཅད་ཐོག་མར་ཞེ་སྡང་ཁོང་ཁྲོ་ང་རྒྱལ་སོགས་ཀྱི་སེམས་ལས་འཇིགས་པ་དང་སྡུག་བསྔལ་སོགས་བྱུང་བ་ཡིན་ཏེ།རྒྱལ་སྲས་ཞི་བ་ལྷས།འདི་ལྟར་འཇིགས་པ་ཐམས་ཅད་དང་།།སྡུག་བསྔལ་དཔག་ཏུ་མེད་པ་ཡང་།།སེམས་ལས་བྱུང་བ་ཡིན་ནོ་ཞེས།།ཡང་དག་གསུངས་པ་ཉིད་ཀྱིས་བསྟན།།ཞེས་གསུངས་པ་ལྟར།དེས་ན་སེམས་འདུལ་ཐུབ་ན་ཕྱི་ནང་གི་ཉེས་པ་ཐམས་ཅད་རང་བཞིན་དུ་ཞི་བར་འགྱུར་ཏེ།སྟོན་པ་བཅོམ་ལྡན་འདས་ཀྱིས།འཇིག་རྟེན་སེམས་ཀྱིས་ཁྲིད་པ་སྟེ།།སེམས་ཀྱིས་ཡོངས་སུ་དྲངས་པ་ཡིན།།སེམས་ཀྱི་ཆོས་ནི་གཅིག་པུ་ཡི།།དབང་གི་རྗེས་སུ་ཆོས་ཀུན་འགྲོ།།ཞེས་དང་།སེམས་འདུལ་བ་ནི་ལེགས་པ་སྟེ།།སེམས་དུལ་བས་ནི་བདེ་བ་འདྲེན།།ཞེས་གསུངས།དེ་བཞིན་དུ་དཔལ་མགོན་འཕགས་པ་ཀླུ་སྒྲུབ་ཀྱིས་ཀྱང་ཆོས་ཀྱི་རྩ་བ་སེམས་ལ་རག་ལས་པ་དང་ཆོས་ཀྱིས་འདུལ་རྒྱུ་ཡང་སེམས་ཁོ་ན་ཡིན་པར་གསུངས་ཏེ།བསྙེངས་དང་བྲལ་བ་མང་དུ་གསོལ་ཅི་འཚལ།།ཕན་པའི་གདམས་ངག་དོན་པོ་འདི་ལགས་ཏེ།།ཁྱོད་ཀྱིས་ཐུགས་ཐུལ་མཛོད་ཅིག་བཅོམ་ལྡན་གྱིས།།སེམས་ནི་ཆོས་ཀྱི་རྩ་བ་ལགས་པར་གསུངས།།ཞེས་གསུངས་པ་དང་།དེའི་དགོངས་པ་ཚུལ་བཞིན་དུ་ཉམས་ལེན་དུ་མཛད་ནས་གསལ་བར་བྱེད་པ་ལ།ཇོ་བོ་རྗེ་དཔལ་ལྡན་ཨ་ཏི་ཤས།ནང་གི་སེམས་ནི་དུལ་གྱུར་ན།།ཕྱི་ཡི་དགྲ་བོས་གནོད་མི་ནུས།།ནང་གི་རང་སེམས་གཡོ་བ་ན།།ཕྱི་ཡི་དགྲ་ཡིས་རྐྱེན་བྱས་ནས།།ནང་གི་དུག་འདིས་རང་རྒྱུད་སྲེག།དེས་ན་ནང་གི་དགྲ་འདི་གཞོམ།།ཞེས་པ་ལ་སོགས་རྒྱ་བོད་མཁས་པའི་བསྟན་བཅོས་རྣམས་སུ་ལན་གཅིག་མ་ཡིན་པར་གསུངས་སོ།།